
Na temelju članka 31. Statuta Općine Legrad („Službeni glasnik Koprivničko-križevačke županije broj 5/13, 2/18, 19/18, 2/20, 2/21. i 13/21), Općinsko vijeće Općine Legrad na 43. sjednici održanoj 1. srpnja 2024. donijelo je
P R A V I L N I K

o stipendiranju studenata s područja Općine Legrad

I. OPĆE ODREDBE

Članak 1.


Ovim Pravilnikom o stipendiranju studenata s područja Općine Legrad (u daljnjem tekstu: Pravilnik) propisuju se uvjeti za dodjelu stipendija studentima s područja Općine Legrad (u daljnjem tekstu: Općina), javni natječaj za dodjelu stipendije, kriteriji za izradu liste reda prvenstva, osnovica za određivanje visine stipendije i visina stipendije, ugovorne obveze i način isplate stipendije,  uvjeti vraćanja i oslobađanja od obveze vraćanja stipendije, te ostala pitanja koja se odnose na prava i obveze korisnika studentskih stipendija Općine.

Članak 2.

Općina stipendira redovne studente s područja Općine na preddiplomskom, diplomskom i poslijediplomskom sveučilišnom studiju, kratkom stručnom studiju, preddiplomskom i specijalističkom diplomskom stručnom studiju (u daljnjem tekstu: preddiplomski, diplomski i poslijediplomski studij) za zanimanja za koja se utvrdi da su deficitarna na području Općine.


Općina stipendira i redovne studente s područja Općine drugih zanimanja koja nisu deficitarna, ukoliko se po raspisanom natječaju javi manji broj studenata deficitarnih zanimanja od broja stipendija koje se dodjeljuju. 


Broj stipendija Općine koje se dodjeljuju utvrđuje Općinsko vijeće Općine Legrad (u daljnjem tekstu: Općinsko vijeće) ovisno o iznosu sredstava planiranih proračunom.


II. JAVNI NATJEČAJ
Članak 3.


Stipendije se dodjeljuju na temelju javnog natječaja.


Javni natječaj iz stavka 1. ovoga članka raspisuje općinski načelnik Općine Legrad (u daljnjem tekstu: općinski načelnik) za tekuću akademsku godinu. 

Javni natječaj objavljuje se na web stranici Općine tijekom mjeseca listopada i traje najmanje 15 dana.

Članak 4.

Javni natječaj iz članka 3. ovog Pravilnika sadrži:

· uvjete i kriterije za dodjelu stipendije,

· broj stipendija koje se dodjeljuju,

· naziv tijela kojem se prijave podnose,
· popis dokumentacije koja se prilaže prijavi,

· trajanje natječaja,

· rok u kojem će se objaviti i mjesto na kojem će biti objavljeni rezultati natječaja. 

Članak 5.


Za sudjelovanje na natječaju potrebno je priložiti sljedeću dokumentaciju:

1. ispunjen obrazac prijave na natječaj,

2. potvrdu o upisu na preddiplomski, diplomski ili poslijediplomski redovni studij s naznakom smjera i studijske grupe,

3. prijepis ocjena iz prethodne akademske godine, odnosno presliku svjedodžbe završnog razreda srednje škole i završnog ispita, presliku svjedodžbe o državnoj maturi i presliku potvrde o položenim ispitima državne mature – obvezni i izborni dio,

4. presliku obje strane osobne iskaznice studenta,

5. uvjerenje o prebivalištu PU Koprivničko – križevačke ukoliko podaci o trajanju prebivališta nisu vidljivi iz osobne iskaznice,

6. potvrdu o ukupnim mjesečnim primanjima članova domaćinstva za prethodnih 6 mjeseci, 
7. potvrdu Porezne uprave o dohotku u prethodnoj godini,
8. godišnji financijski izvještaj za prethodnu godinu,
9. izjavu nezaposlenog roditelja o ostvarenom prihodu,

10. izjavu o broju članova domaćinstva,

11. potvrdu Općine o plaćenim svim dospjelim obvezama prema Općini od strane svih članova domaćinstva u kojem student živi,

12. dokaze o statusu iz članka 15. ovog Pravilnika,
13. izjavu da student ne prima stipendiju iz drugog izvora.

Članak 6.

Na temelju provedenog natječaja, Povjerenstvo za stipendiranje studenata s područja Općine Legrad utvrđuje listu reda prvenstva za dodjelu studentskih stipendija (u daljnjem tekstu: Lista reda prvenstva) koju dostavlja Općinskom vijeću radi utvrđivanja broja studentskih stipendija koje će se dodijeliti za tekuću akademsku godinu.

Na temelju liste reda prvenstva i odluke o broju studentskih stipendija koje se dodjeljuju, općinski načelnik donosi Odluku o dodjeli studentskih stipendija u tekućoj akademskog godini.


Odluka iz stavka 2. ovoga članka i lista reda prvenstva objavljuju se na web stranici Općine.


III. KRITERIJI ZA IZRADU LISTE REDA PREVENSTVA

Članak 7.


Lista reda prvenstva utvrđuje se na temelju sljedećih kriterija:

· vrsta studija,

· godina obrazovanja,

· uspjeh u prethodnom obrazovanju,

· prihod po članu domaćinstva,

· nadareni studenti odnosno nadareni učenici (za prvu godinu studija),

· volontiranje,

· deficitarno zanimanje na području Općine.

Članak 8.


Broj bodova po kriteriju „vrsta studija“ utvrđuje se na sljedeći način:


VRSTA STUDIJA                                             BROJ BODOVA

          Sveučilišni studij                                                         20

          Stručni studij                                                               10 

Članak 9.


Broj bodova po kriteriju „godina obrazovanja“ utvrđuje se na sljedeći način:


GODINA OBRAZOVANJA                                  BROJ BODOVA

          PREDDIPLOMSKI STUDIJ

                      1. godina                                                                10

                      2. godina                                                                30

                      3. godina                                                                40

                      4. godina                                                                50

DIPLOMSKI STUDIJ

                      1. godina                                                                60

                      2. godina                                                                70


POSLIJEDIPLOMSKI                                                       80

Članak 10.


Broj bodova po kriteriju „uspjeh u prethodnom obrazovanju“ utvrđuje se temeljem ostvarenog uspjeha u posljednjoj godini obrazovanja i to za uspjeh u akademskoj godini prema prosjeku ocjena položenih ispita, a za uspjeh u srednjoškolskom obrazovanju prema prosjeku ocjena općeg uspjeha i svih predmeta na završnom ispitu – obvezni i izborni dio državne mature, na sljedeći način:


OPĆI USPJEH – SREDNJA ŠKOLA                                   BROJ BODOVA


Dovoljan (2)   







5


Dobar (3)







10


Vrlo dobar (4)







20


Odličan (5)







25


PROSJEK OCJENA – AKADEMSKA GODINA 

BROJ BODOVA


Dovoljan (2)







10


Dobar (3)







20


Vrlo dobar (4)







40


Odličan (5)

Članak 11.


Broj bodova po kriteriju „prihod po članu domaćinstva“ utvrđuje se na temelju sljedećih dokumenata:

1. potvrde o ukupnim mjesečnim primanjima članova domaćinstva za prethodnih 6 mjeseci

a) za zaposlene – potvrda poslodavca o prosječnim primanjima za prethodnih 6 mjeseci,
b) za umirovljenike – obavijest o mirovinskim primanjima (odresci mirovine) za prethodnih 6 mjeseci,
c) za poljoprivrednike (OPG), obrtnike, dopunske djelatnosti i slično – potvrda Porezne uprave o dohotku za prethodnu godinu i Godišnji financijski izvještaj za prethodnu godinu koji je dostavljen FINA-i,

d) za nezaposlene članove domaćinstva – izjava pod krivičnom i materijalnom odgovornošću da ne ostvaruju nikakve prihode u Republici Hrvatskoj i inozemstvu.

2. izjava o broju članova domaćinstva.


Osnovica za određivanje broja bodova po kriteriju „prihod po članu domaćinstva“ je socijalna osnovica Općine, a broj bodova utvrđuje se na sljedeći način:


% SOCIJALNE OSNOVICE                                    BROJ BODOVA

          PO ČLANU DOMAĆINSTVA

              0 – 100                                                                   70 

                   101 – 150                                                                   50

                   151 – 200                                                                   40

                   201 – 250                                                                   30

                   251 – 300                                                                   20

                   Više od 300                                                                 0

Članak 12.



Broj bodova po kriteriju „nadareni studenti“ utvrđuje se na sljedeći način:


NADARENI STUDENTI                                                               BROJ BODOVA

objava stručnog rada u nacionalnom časopisu




20

objava znanstvenog rada u nacionalnom časopisu



40

sudjelovanje referatom na nacionalnom znanstvenom skupu


40

dobivena nagrada fakulteta, umjetničke akademije, 


visoke škole ili veleučilišta






50

objava znanstvenog rada u međunarodnom časopisu



60

sudjelovanje referatom na međunarodnom znanstvenom skupu

60

dobivena rektorova nagrada






60

NADARENI UČENICI

sudjelovanje na državnom natjecanju





30

osvajanje 2. ili 3. mjesta na državnom natjecanju



60

osvajanje 1. mjesta na državnom natjecanju




80 
Članak 13.

Broj bodova po kriteriju „volontiranje“ utvrđuje se na sljedeći način:


SATI VOLONTIRANJA                                       BROJ BODOVA


preko 100 sati godišnje                                                      30


Volontiranje je dobrovoljno ulaganje osobnog vremena, truda, znanja i vještina kojima se obavljaju usluge ili aktivnosti za dobrobit druge osobe ili za opću dobrobit, bez postojanja uvjeta isplate novčane naknade ili potraživanja imovinske koristi za obavljeno volontiranje, a obavljaju ih osobe na način predviđen Zakonom o volonterstvu.


Status volontera dokazuje se potvrdom o volontiranju koja sadrži: osobne podatke o volonteru ili volonterki, podatke o vremenu volontiranja, edukaciji, kratak opis volonterskih aktivnosti, potpis volonterki ili volontera, pečat i potpis osobe ovlaštene za zastupanje organizatora volontiranja kojima se jamči točnost navedenih podataka, te ocjena mentora – voditelja volontiranja.

Članak 14.

Broj bodova po kriteriju „deficitarno zanimanje na području Općine“ iznosi 100 bodova. 

Deficitarna zanimanja na području Općine utvrđuje Hrvatski zavod za zapošljavanje.
Članak 15.


Osim bodova koji se ostvaruju temeljem kriterija iz članka 8. do članka 14. ovoga Pravilnika, kandidatima na natječaju dodjeljuju se i dodatni bodovi prema određenom statusu, kako slijedi:

· osobi s invaliditetom – 50 bodova,

· djetetu poginulog ili nestalog hrvatskog branitelja iz Domovinskog rata – 50 bodova,

· djetetu hrvatskog ratnog vojnog invalida iz Domovinskog rata – dodatni bodovi u visini 50% od utvrđene invalidnosti roditelja,

· djetetu samohranog roditelja – 50 bodova,

· za svakog člana domaćinstva koji redovito studira – 10 bodova,

· za jednog nezaposlenog roditelja (prijavljenog na Hrvatski zavod za zapošljavanje, Područni ured Križevci, Ispostava Koprivnica) – 30 bodova,

· za oba nezaposlena roditelja (prijavljena na Hrvatski zavod za zapošljavanje, Područni ured Križevci, Ispostava Koprivnica ) – 50 bodova,

· za korisnike stalne novčane pomoći Centra za socijalnu skrb Koprivnica – 10 bodova.

Invaliditet se dokazuje rješenjem nadležnog tijela.


Samohranim roditeljem u smislu ovog Pravilnika smatra se roditelj koji ne živi u bračnoj ili izvanbračnoj zajednici i sam skrbi za svoju djecu.

Status samohranog roditelja dokazuje se izvodom iz matice umrlih (za umrlog roditelja) ili izvodom iz matice rođenih (ime jednog roditelja).


Status stradalnika Domovinskog rata dokazuje se uvjerenjem nadležnog tijela.


Dodatni bodovi za nezaposlene roditelje prema stavku 1. podstavku 6. i 7. ovog članka neće se dodjeljivati ukoliko se utvrdi da nezaposleni član domaćinstva ostvaruje prihode prema izjavi iz članka 11. stavka 1. točke 1. podtočke d).


Ukoliko dva ili više studenta ostvare isti broj bodova, prednost u dodjeli stipendije ima student koji ostvari više bodova po kriteriju „prihod po članu domaćinstva“. 


IV. VISINA STIPENDIJE

Članak 16.


Visina stipendije koju dodjeljuje Općina iznosi 100,00 eura mjesečno za sva zanimanja.
Članak 17.


Sudionici natječaja za dodjelu studentske stipendije mogu uložiti prigovor Općinskom vijeću u roku 8 dana od dana primitka pisane obavijesti o rezultatima natječaja.


O prigovoru odlučuje Općinsko vijeće u roku od 30 dana od dana primitka prigovora.


V. UGOVORNE OBVEZE

Članak 18.


Nakon odobrenja stipendije, korisnik stipendije i Općina zaključuju ugovor o stipendiranju koji sadrži:

· naziv ugovornih strana,

· naziv studija i obrazovni profil za koji je odobrena stipendija,

· ukupnu visinu odobrene stipendije, dinamiku i način isplate,

· datum početka i završetka isplate stipendije,

· odredbe o međusobnim pravima i obvezama s obzirom na trajanje obrazovanja, prekid i završetak obrazovanja,

· odredbe o obvezi obavljanja društveno – korisnog rada za potrebe Općine,

· odredbe o zadužnici,

· odredbe o sankcijama za nepoštivanje ugovora, 

· ostala prava i obveze ugovornih strana.


Studenti koji primaju studentsku stipendiju Općine Legrad dodijeljenu ranijih godina, a nastavljaju sa studiranjem na istim studijskim programima, obvezni su najkasnije do 31.10. tekuće godine dostaviti dokaz o upisu u višu godinu studija. U slučaju da student ne dostavi dokaz da je kao redovni student upisao višu godinu studija do navedenog datuma, gubi pravo na daljnju isplatu stipendije.


Student koji je primao stipendiju ranijih godina, a u tekućoj godini se nije javio na raspisani javni natječaj za dodjelu studentskih stipendija obvezan je dostaviti dokaz da je nastavio sa studiranjem kao redovni student – potvrdu o upisu ili drugu obavijest, odnosno dokument (izjavu da je nastavio sa studiranjem, ali ne želi više primati studentsku stipendiju, da prima studentsku stipendiju iz drugih izvora ili je prekinuo studij i zaposlio se). Ukoliko student ne dostavi dokaz ili obavijest smatrat će se da je prekinuo studiranje te će se postupiti u skladu s člankom 24. stavkom 2. i člankom 25. ovog Pravilnika. 

VI. ISPLATA STIPENDIJE

Članak 19.


Iznos stipendije isplaćuje se na žiro-račun korisnika stipendije do tridesetog u mjesecu za prethodni mjesec.


VII. UVJETI ZA VRAĆANJE I OSLOBAĐANJE OD OBVEZE VRAĆANJA 



STIPENDIJE 
Članak 20.


Korisnik stipendije koji završi studij u roku od jedne godine od završetka zadnjeg semestra studija, oslobađa se u potpunosti od obveze vraćanja primljenog iznosa stipendije.

Članak 21.


Korisnik stipendije koji završi studij u roku od dvije godine od završetka zadnjeg semestra studija, dužan je vratiti 50% od ukupno primljenog iznosa stipendije uvećanog za kamatu po stopi od 6% godišnje, do povrata ukupnog iznosa.

Povrat stipendije iz stavka 1. ovoga članka izvršit se otplatom u ratama i to od 10 do 36 jednakih mjesečnih rata, ovisno o visini iznosa koji je korisnik dužan vratiti. O broju rata za povrat studentske stipendije odlučuje općinski načelnik na temelju visine mjesečnih prihoda korisnika stipendije i članova njegovog kućanstva.

Članak 22.

Korisnik stipendije koji ne završi studij, prekine studij ili koji završi studij u roku duljem od dvije godine od završetka posljednjeg semestra studija ili se utvrdi da je istovremeno primao stipendiju i iz drugog izvora, dužan je vratiti ukupno primljeni iznos stipendije uvećan za kamatu po stopi od 6% godišnje, do povrata ukupnog iznosa.


Povrat primljenog iznosa studentske stipendije iz stavka 1. ovog članka izvršavat će se otplatom u ratama i to od 10 do 36 jednakih mjesečnih rata, ovisno o visini iznosa primljene studentske stipendije koju je korisnik obvezan vratiti Općini.


Odluku o povratu stipendije i broju mjesečnih rata donosi općinski načelnik, a na temelju visine mjesečnih prihoda korisnika stipendije i članova njegovog kućanstva.

Članak 23.


Radi ostvarivanja prava na oslobođenje od obveze vraćanja stipendije Općine, korisnici stipendije dužni su dostaviti sljedeću dokumentaciju:

· pisani zahtjev za djelomično ili potpuno oslobođenje od obveze vraćanja stipendije,

· potvrdu obrazovne ustanove o datumu završetka studija.

Članak 24.


Korisnik stipendije koji ima uvjete za oslobođenje od obveze vraćanja stipendije dužan je podnijeti zahtjev za oslobođenje u roku od trideset dana od završetka obrazovanja. 

Po isteku roka iz stavka 1. ovoga članka i neodazivanja na pismenu obavijest Općine, Općina će protiv korisnika stipendije pokrenuti postupak naplate cijelog iznosa stipendije uvećanog za kamate po stopi od 6% godišnje do povrata ukupnog iznosa.


Zahtjev iz stavka 1. ovoga članka podnosi se općinskom načelniku.

Članak 25.


Korisnik stipendije koji je dužan u cijelosti ili djelomično vratiti stipendiju Općine, započinje s otplatom kad se zaposli, a najkasnije u roku od jedne godine od datuma stjecanja diplome ili gubitka statusa redovnog studenta.


Ukoliko se korisnik stipendije koji je obvezan vratiti stipendiju zaposli u inozemstvu, dužan je vratiti iznos primljene stipendije uvećane za kamate po stopi od 6% godišnje do povrata ukupnog iznosa, u roku od jedne godine od dana zaposlenja.

Članak 26.


Povrat stipendije Općine osigurava se zadužnicom.


U slučaju trajnog gubitka radne sposobnosti korisnika stipendije ili u slučaju njegove smrti primljeni iznos stipendije se otpisuje.


VIII. STIPENDIJA U OBLIKU PLAĆANJA TROŠKOVA ŠKOLARINE 




POLAZNICIMA DOPUNSKOG OBRAZOVANJA

Članak 27.


Na zahtjev polaznika dopunskog obrazovanja, koji ispunjava uvjete iz ovog Pravilnika, Općinsko vijeće može posebnom odlukom odobriti stipendiju u obliku plaćanja troškova školarine i drugih materijalnih izdataka iz članka 28. ovog Pravilnika, kada je to u interesu gospodarstva ili javnih službi odnosno društvenog razvitka Općine, ako su za tu svrhu osigurana namjenska sredstva u godišnjem proračunu.


O posebnom obliku stipendiranja iz stavka 1. ovoga članka zaključuje se odgovarajući ugovor na koji se primjenjuju odredbe članka 18. ovog Pravilnika. 

Članak 28.

Korisniku stipendije po osnovi ovog Pravilnika mogu se na temelju posebne odluke Općinskog vijeća, a u skladu s proračunom, plaćati i odgovarajući troškovi koji nastaju tijekom studiranja kao što su izrada stručnih i diplomskih radnji, stručnih publikacija, troškovi stručnih putovanja i slično.

IX. PRIJELAZNA I ZAVRŠNA ODREDBA

Članak 29.


Donošenjem ovog Pravilnika poništava se Pravilnik o stipendiranju studenata s područja Općine Legrad („Službeni glasnik Koprivničko – križevačke županije“ broj 14/14, 16/17, 14/21. i 32/21).

Članak 30.

Ovaj Pravilnik stupa na snagu osmog dana od dana objave u „Službenom glasniku Koprivničko-križevačke županije“. 14/24

